b'\n_START_ARTICLE_\nVojna emujev\n_START_PARAGRAPH_\nVojna emujev, tudi velika vojna emujev (angle\xc5\xa1ko Emu War ali Great Emu War), je bila voja\xc5\xa1ka operacija, ki jo je konec leta 1932 izvedlo Kraljevo avstralsko topni\xc5\xa1tvo z namenom zatiranja emujev, ki so povzro\xc4\x8dali nev\xc5\xa1e\xc4\x8dnosti kmetom v okro\xc5\xbeju Campion v Zahodni Avstraliji. V poskusu zatiranja teh velikih avtohtonih pti\xc4\x8dev neletalcev so sodelovali vojaki, oboro\xc5\xbeeni s pu\xc5\xa1komitraljezi Lewis, zaradi \xc4\x8desar so mediji nadeli operaciji hudomu\xc5\xa1en naziv\xc2\xa0\xc2\xbbvojna\xc2\xab.\n_START_SECTION_\nOzadje\n_START_PARAGRAPH_\nPo koncu prve svetovne vojne so se \xc5\xa1tevilni avstralski veterani, pa tudi Britanci, lotili kmetovanja v Zahodni Avstraliji, pogosto v odro\xc4\x8dnih krajih. Ob za\xc4\x8detku velike gospodarske krize leta 1929 jih je vlada spodbudila k pridelavi p\xc5\xa1enice, med drugim z obljubo subvencije, ki pa je ni izpolnila. Cene p\xc5\xa1enice so padale in do oktobra 1932 se je situacija zaostrila: kmetje so se pripravljali na \xc5\xbeetev in hkrati grozili, da ne bodo pripravili pridelka za transport._NEWLINE_Te\xc5\xbeave je \xc5\xa1e poslab\xc5\xa1al prihod gru\xc4\x8de kar 20.000 emujev na to obmo\xc4\x8dje. Selitev emujev z obalnih predelov v notranjost po paritveni sezoni je obi\xc4\x8dajen pojav, tu pa so pti\xc4\x8di naleteli na ugodne razmere, saj so na\xc5\xa1li o\xc4\x8di\xc5\xa1\xc4\x8deno ozemlje in dodatne zaloge vode, ki so jih kmetje pripravili za \xc5\xbeivino. Pri\xc4\x8deli so zahajati na kmetijska zemlji\xc5\xa1\xc4\x8da, predvsem na odro\xc4\x8dnih predelih okrog krajev Chandler in Walgoolan, kjer so ob\xc5\xbeirali in s svojimi iztrebki onesna\xc5\xbeevali pridelek, poleg tega pa so delali luknje v ograjah, namenjenih za\xc5\xa1\xc4\x8diti pred kunci._NEWLINE_Kmetje so bili zaskrbljeni glede pti\xc4\x8dev, ki so jim uni\xc4\x8devali pridelek, zato so poslali delegacijo veteranov na sestanek z obrambnim ministrom Sir Georgeom Pearceom. Kot udele\xc5\xbeenci v prvi svetovni vojni so bili seznanjeni z u\xc4\x8dinkovitostjo strojnic, zato so zaprosili za njihovo uporabo. Minister je rade volje pristal, pod pogojem, da bo strojnice uporabljalo samo aktivno voja\xc5\xa1ko osebje, da bo njihov prevoz financirala zvezna vlada Zahodne Avstralije in da bodo kmetje poskrbeli za prehrano, nastanitev ter stro\xc5\xa1ke streliva. Pearce je javno kot razlog za podporo navedel, da bodo pti\xc4\x8di dobra strelska vaja, po mnenju nekaterih poslancev pa naj bi se predvsem \xc5\xbeelel izpostaviti kot funkcionar, ki je prisko\xc4\x8dil na pomo\xc4\x8d kmetom v te\xc5\xbeavah, od \xc4\x8desar bi imel politi\xc4\x8dno korist. V prid temu govori dejstvo, da je z vojaki od\xc5\xa1el tudi direktor fotografije oddaje Fox Movietone za publiciteto.\n_START_SECTION_\nPotek operacije\n_START_PARAGRAPH_\nVoja\xc5\xa1ka operacija naj bi se pri\xc4\x8dela oktobra 1932 pod poveljstvom majorja G. P. W. Mereditha iz sedme enote te\xc5\xbekega topni\xc5\xa1tva Kraljevega avstralskega topni\xc5\xa1tva. Poveljeval je paru vojakov, oboro\xc5\xbeenih z dvema pu\xc5\xa1komitraljezoma Lewis in 10.000 kosi streliva. Vendar pa je operacijo zakasnilo de\xc5\xbeevje, zaradi katerega so se emuji razpr\xc5\xa1ili po \xc5\xa1ir\xc5\xa1em obmo\xc4\x8dju. De\xc5\xbe je 2. novembra 1932 ponehal, nakar je enota stopila v akcijo z ukazom pomagati kmetom in, sode\xc4\x8d po \xc4\x8dasopisnem prispevku, zbrati 100 emujevih ko\xc5\xbe, da bi njihova peresa uporabili za izdelavo klobukov za lahko konjenico.\n_START_SECTION_\nPrvi poskus\n_START_PARAGRAPH_\nMo\xc5\xbeje so 2. novembra od\xc5\xa1li v Campion, kjer so opazili 50 emujev. Pti\xc4\x8di so bili izven dosega strojnic, zato so jih lokalni prebivalci poskusili zgnati v zasedo, a so se pti\xc4\x8di lo\xc4\x8dili v manj\xc5\xa1e skupine in pri\xc4\x8deli te\xc4\x8di, tako da jih je bilo te\xc5\xbeko naciljati. Prvi rafal zaradi razdalje ni imel u\xc4\x8dinka, drugi pa je pokosil\xc2\xa0\xc2\xbbnekaj\xc2\xab\xc2\xa0pti\xc4\x8dev. Kasneje isti dan so naleteli na manj\xc5\xa1o jato in jih pobili\xc2\xa0\xc2\xbbokrog ducat\xc2\xab._NEWLINE_Naslednji pomembnej\xc5\xa1i dogodek se je zgodil 4. novembra. Meredith je postavil zasedo pri manj\xc5\xa1em jezu, ki se mu je pribli\xc5\xbeevala skupina ve\xc4\x8d kot 1000 emujev. Tokrat so vojaki po\xc4\x8dakali, da so se pti\xc4\x8di pribli\xc5\xbeali, a se je strojnica kmalu zataknila, tako da je spet padlo zgolj ducat emujev, ostali pa so se razbe\xc5\xbeali. Do konca dneva niso opazili nobenega ve\xc4\x8d._NEWLINE_V naslednjih nekaj dneh se je Meredith odlo\xc4\x8dil premakniti proti jugu, kjer naj bi bili pti\xc4\x8di\xc2\xa0\xc2\xbbdokaj krotki\xc2\xab, a prav tako ni bilo ve\xc4\x8djega uspeha. Nekega dne se je celo domislil namestiti eno od strojnic na tovornjak, ki pa je bil prepo\xc4\x8dasen za emuje in strelca je med vo\xc5\xbenjo tako premetavalo, da ni mogel izstreliti niti naboja. Do 8. novembra, \xc5\xa1est dni po prvem\xc2\xa0\xc2\xbbspopadu\xc2\xab, so porabili 2.500 kosov streliva, \xc5\xa1tevilo \xc5\xbertev med pti\xc4\x8di pa ni natan\xc4\x8dno znano. Po eni od razli\xc4\x8dic zgodbe naj bi jih pobili zgolj 50, ostale ocene pa se gibljejo med 200 in 500\xe2\x80\x93slednjo so prispevali kmetje. Meredith je v uradnem poro\xc4\x8dilu \xc5\xa1e zabele\xc5\xbeil, da med njegovimi mo\xc5\xbemi ni bilo mrtvih ali ranjenih._NEWLINE_Predstava, da bodo preprosto streljali z neposredne bli\xc5\xbeine v strnjeno mno\xc5\xbeico emujev, se je torej kmalu razblinila, saj so se pti\xc4\x8di izkazali za zelo gib\xc4\x8dne. 8. novembra so o operaciji razpravljali v predstavni\xc5\xa1kem domu avstralskega parlamenta. Glede na negativen odziv v lokalnem \xc4\x8dasopisju (nekateri novinarji so trdili, da je umrlo\xc2\xa0\xc2\xbbzgolj nekaj\xc2\xab\xc2\xa0emujev) je Pearce \xc5\xa1e isti dan odredil umik voja\xc5\xa1kega osebja in strojnic._NEWLINE_Po umiku je major Meredith pti\xc4\x8de primerjal z Zulujci in izrazil ob\xc4\x8dudovanje nad osupljivo gib\xc4\x8dnostjo emujev, tudi hudo ranjenih:_NEWLINE_\xc4\x8ce bi imeli voja\xc5\xa1ko divizijo z odpornostjo proti strelom, kot so jo izkazali ti pti\xc4\x8di, bi se lahko soo\xc4\x8dila s katerokoli vojsko na svetu ... Pri soo\xc4\x8denju s strojnicami so tako neranljivi kot tanki. So kot Zulujci, ki jih niti naboji dumdum niso mogli ustaviti.\n_START_SECTION_\nDrugi poskus\n_START_PARAGRAPH_\nEmuji so tudi po umiku vojske povzro\xc4\x8dali \xc5\xa1kodo na polj\xc5\xa1\xc4\x8dinah. Kmetje so znova zaprosili za pomo\xc4\x8d ter navedli, da sta vro\xc4\x8dina in su\xc5\xa1a prignali na tiso\xc4\x8de emujev na kmetijska zemlji\xc5\xa1\xc4\x8da. Nadaljevanje voja\xc5\xa1ke pomo\xc4\x8di je mo\xc4\x8dno podprl takratni de\xc5\xbeelni premier James Mitchell, pripomoglo pa je tudi poro\xc4\x8dilo poveljnika opori\xc5\xa1\xc4\x8da, ki je zapisal, da je bilo v operaciji ubitih 300 emujev._NEWLINE_Minister za obrambo je tako 12. novembra odobril nadaljevanje voja\xc5\xa1kega posredovanja. Svojo odlo\xc4\x8ditev je na seji senata utemeljil z razlago, da so vojaki nujni za boj proti resni gro\xc5\xbenji, ki jo velika populacija emujev predstavlja za kmetijstvo. Vojska je sprva nameravala posoditi oro\xc5\xbeje vladi Zahodne Avstralije, ki naj bi prispevala osebje, a so na koncu znova poslali enoto pod Meredithovim poveljstvom, saj se je izkazalo, da v de\xc5\xbeeli ni dovolj izku\xc5\xa1enih strelcev._NEWLINE_Vojska je od\xc5\xa1la na teren 13. novembra 1932 in v prvih dneh dosegla zmeren uspeh z usmrtitvijo pribli\xc5\xbeno 40 emujev. Tretji dan je bil manj uspe\xc5\xa1en, do 2. decembra pa so usmrtili v povpre\xc4\x8dju pribli\xc5\xbeno 100 pti\xc4\x8dev na teden. Meredithovo enoto so odpoklicali 10. decembra. V poro\xc4\x8dilu je Meredith navedel 986 usmr\xc4\x8denih emujev pri porabi 9.860 enot streliva, torej natanko 10 nabojev na potrjeno usmrtitev. Poleg tega je trdil, da so ranili \xc5\xa1e 2.500 pti\xc4\x8dev, ki so po\xc5\xa1kodbam podlegli naknadno.\n_START_SECTION_\nKasnej\xc5\xa1i dogodki\n_START_PARAGRAPH_\nKljub te\xc5\xbeavam in razmeroma nizki u\xc4\x8dinkovitosti so kmetje iz te regije znova zaprosili za voja\xc5\xa1ko pomo\xc4\x8d v letih 1934, 1943 in 1948, a jih je vlada vsaki\xc4\x8d zavrnila. Namesto tega so se osredoto\xc4\x8dili na sistem premij za ubite emuje, ki so ga bili vzpostavili \xc5\xbee leta 1923 in se je izkazal za u\xc4\x8dinkovitej\xc5\xa1ega: zgolj v \xc5\xa1estih mesecih leta 1934 je bilo izpla\xc4\x8danih 57.034 nagrad._NEWLINE_Vest o\xc2\xa0\xc2\xbbvojni emujev\xc2\xab\xc2\xa0se je do konca leta 1932 raz\xc5\xa1irila tudi izven Avstralije in dosegla Zdru\xc5\xbeeno kraljestvo, kjer so nekateri okoljevarstveniki protestirali proti\xc2\xa0\xc2\xbbiztrebljenju redkega emuja\xc2\xab. Tudi ugledni avstralski ornitolog Dominic Serventy je akcijo ozna\xc4\x8dil za\xc2\xa0\xc2\xbbposkus mno\xc5\xbei\xc4\x8dnega uni\xc4\x8denja pti\xc4\x8dev\xc2\xab.'